|  |
| --- |
| **PASIENTINFORMASJON – SOLARE KERATOSER** |

Solare keratoser (aktinisk keratoser) betyr «sol-utløst skade i hornhuden».

Det er en godartet sykdom som er svært utbredt blant eldre mennesker. Spesielt utsatt er alle som har oppholdt seg mye utendørs (f.eks. bønder, fiskere og «fjellvandrere»).

**HVORFOR FÅR VI SOLARE KERATOSER?**

Alle mennesker får slik skade i mer eller mindre grad. Hvorvidt dette resulterer i synlig skade er avhengig av hudtype og totaldose fra solen gjennom et langt liv.

Det er uhyre sjelden at solare keratoser går over til hudkreft.

**HVORDAN SER DE UT?**

Rød, flassende flekk med relativt skarp grense til den friske huden omkring. Den er vanligst i ansikt og på hender, der solen kommer lettest til. Av og til kan den klø eller svi litt.

Hvis det oppstår sårdannelse eller tykke partier som går «dypt ned i huden» bør lege kontaktes.

**HVORDAN ER BEHANDLINGEN?**

Svært overflatiske og lette forandringer kan gå over av seg selv etter en viss tid.

Imidlertid oppstår det som regel nye forandringer siden dette er resultat av skade som ligger mange år tilbake.

* Frysebehandling er oftest brukt.
* A-vitaminsyre krem (Aberela) kan i moderate tilfeller virke effektivt både som

 behandling og forebyggelse.

* Laser (CO2)
* 5 FU-krem (cellegift) kan være effektivt der store hudområder skal behandles.

**HVA SKJER ETTER BEHANDLING?**

Kontrollhyppigheten avhenger av hvor utbredt hudforandringen er. De fleste vil kunne følge med selv om det kommer nye forandringer som legen bør vurdere.

Mennesker med svært mange solare keratoser bør jevnlig gå til behandling (1 – 2 ganger årlig) for å holde tilstanden i sjakk.

Selv om mye av «skaden» i huden allerede er skjedd, vil en også ha nytte av å beskytte seg mot overdreven soling i framtiden. Bruk av solhatt, parasoll og solbeskyttelseskremer tilrådes.

Hudlegen informerer»- en informasjonsserie fra Pedagogisk utvalg-NDS, 1996